LAZAROBASTER BADIOLA (EH Bildu, 2016-04-14):
Egun on guztioi.
Eskola-jangeletako iruzurra Legebiltzarrean ikertu, bai ala ez? Hori da eskuartean daukagun gaia.
Iruzurra egon dela jakina da eta hori ez du inork zalantzan jartzen, Lehiaren Euskal Agintaritzak 18 milioi eurotako isuna jarri die eskoletako jangela zerbitzu ematen duten bost catering enpresei, gutxienez 10 urtetan merkatua banatzeagatik.
Hala, ba Jaurlaritzak zerbitzua esleitzeko egindako lehiaketak, lehiarik gabeko lehiaketak izan direla esan dezakegu, catering enpresek pastela era adostuan banatu dutelako urte guzti hauetan, beti ere, etekin ekonomiko maximoak ateratzeko helburuarekin. 854 miloi esleitu dira azken 10 urte hauetan eta sare pribatuarekin alderatzen baldin badugu, hau da, sare pribatuan zerbitzuagatik zenbat ordaintzen den kontutan hartzen baldin badugu, 200 miloi eurotako iruzurra egon dela esan dezakegu azkenengo 10 urte hauetan.
Jaurlaritzak honi buruz entzun izan diogu, sare publikoan langileen lan baldintzak hobeak direla pribatuan baino, eta horregatik zerbitzua nolabait garestiagoa ateratzen dela, baina ezin konpara dezakegu inongo kasutan ere, Jaurlaritzak egunean 93.000 menu banatzen dituela eta horrek negoziatzeko orduan ematen dion gaitasuna eta ematen dion indar posizioa, sare pribatuko eskolek ez daukatela horrelakorik. Beraz, 200 milioi eurotako iruzurra izan da, hortik gorakoa azken 10 urteetan, 16 milioi eurotako isuna jarri zaie. Norbaitek esango du negozioa ongi atera zaiela, merezi duela iruzurra egitea eta egiten jarraitzea, eta ondoren isuna ordaintzea.
Eta esan beharrik ez dago iruzurrak sortarazitako gain kostuak Jaurlaritzak ordaindu dituela, beraz, herritar guztiok ordaindu ditugula eta gurasoek, gurasoek nola ez, gainera bi aldiz ordaindu dituztela gain kostu hauek.
Eta Jaurlaritzak dio pasaden urteko deialdi berriarekin arazoa dagoeneko konponduta dagoela, 7 milioi aurreztu zirela, eta guk ezetz diogu. Zerbait aldatu da, urratsen bat eman da, baina oraindik iruzurrari zirrikituak zabalik jarraitzen du. 7 milioi aurreztu baziren ere, oraindik gehiago aurrezteko aukera badago, beste 3 milioi gutxienez aurrezteko aukera badago.
Eta beno, catering enpresekin makrokontratuak egiteak iruzurrari ateak zabaltzen dizkiok eta benetan arazo hau konpondu nahi baldin bada, benetan konpondu nahi baldin bada, eskoletako-jangelen kudeaketan eredu aldaketa beharrezkoa da, eta zentzu horretan eskolei jangelen kudeaketaren inguruan erabakimen handiagoa da ezinbestekoa da.
Iruzurraren inguruan, Legebiltzarrean onartu genuen Jaurlaritzari kasu hau Fiskaltzara eramateko eskatzea, Jaurlaritzak adierazi du aste honetan bertan Fiskaltzaren esku utziko duela dokumentazio guztia. Fiskaltzak gai hau ikertzea ongi dago, baina baita Legebiltzarrak berak ere ikertzea ere ongi ikusten dugu, bi ikerketak elkarren osagarriak direlako, gertatutakoa benetan oso-oso larria denez, iruditzen zaigu herritarrei sor diegula gertatutakoa argitzeko gure aldetik ahal dugun guztia egitea. Eta horregatik EH Bilduk ikerketa batzordea sortzea babestuko du.
Aurretik Pastor jaunak azaldu ditu PSOEren aldetik hainbat azalpen edo eman ditu, ikerketa batzorde honen sorrera ez babesteko, hala ere bigarren txandarako utzi dituzu zenbait azalpen. Lehenengo txandan emandako azalpenak niri gehiago aitzakiak iruditu zaizkit, nolabait ikerketa batzorde honek politikoki zuen alderdiari kalte egin ahal dion ustearekin edo beldurrarekin, edo deseroso sentiarazi zaitezketen beldurrarekin, hortaz, onena ahalik eta azkarren moztea eta ikerketa batzordea bera ere martxan ez jartzea.
Iruditzen zaigu ardura politikorik ez edukitzea dela hori, honelako egoera batean ikerketa batzorde bat ez babestea, ezkutatzeko ezer ez daukanak ez dauka zertan ikerketa batzorde baten kontra egin edo deseroso sentitu. Edozein kasutan, ondoren EAJko ordezkariak ere hitza hartuko du eta bere argumentuak entzunda ere, ba bigarren txandan erantzungo dizuegu.